Incendiu la o fabrică de cherestea din Bacău. Focul se manifestă pe 300 de metri pătraţi
Un incendiu puternic a izbucnit la o fabrică de cherestea din oraşul Comăneşti, judeţul Bacău. Focul se manifestă pe 300 de metri pătraţi, la nivelul acoperişului unei clădiri, cu degajări importante de fum.
Incendiul la o fabrică de cherestea din Comăneşti a fost anunţat prin apel la 112.
"Având în vedere situaţia de urgenţă menţionată, la locul indicat s-au deplasat trei autospeciale de stingere, o autospecială de primă intervenţie şi comandă, o autoplatformă şi o ambulanţă SMURD, din cadrul Detaşamentului de Pompieri Moineşti, Gărzii de Intervenţie Comăneşti şi Punctului de Lucru Brusturoasa", informează ISU Bacău.
În sprijinul pompierilor militari intervine şi o autospecială a Serviciului pentru situaţii de urgenţă al companiei OMV Petrom.
La sosirea forţelor de intervenţie, incendiul se manifesta pe o suprafaţă de aproximativ 300 de metri pătraţi, la nivelul acoperişului fabricii.
La ora transmiterii acestei ştiri intervenţia pompierilor este în desfăşurare.